[pic] | KOMISIJA EVROPSKIH SKUPNOSTI |

Bruselj, 7.3.2008

COM(2008) 137 konč.

2006/0272 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta v zvezi s sprejetjem Direktive Evropskega Parlamenta in Sveta o spremembi Direktive 2004/49/ES o varnosti na železnicah Skupnosti

2006/0272 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta v zvezi s sprejetjem Direktive Evropskega Parlamenta in Sveta o spremembi Direktive 2004/49/ES o varnosti na železnicah Skupnosti

OZADJE

Datum predložitve predloga EP in Svetu (dokument COM(2006) 784 konč. – 2006/0272 COD): | 13. 12. 2006 |

Datum mnenja Evropskega ekonomsko-socialnega odbora: | 11. 7. 2007 |

Datum mnenja Evropskega parlamenta po prvi obravnavi: | 29. 11. 2007 |

Datum sprejetja skupnega stališča s soglasjem: | 3. 3. 2008 |

CILJ PREDLOGA KOMISIJE

Evropska komisija je 13. decembra 2006 sprejela vrsto ukrepov za podporo oživitvi železniškega sektorja z odpravo ovir za promet vlakov po evropskem železniškem omrežju.

Komisija je to pobudo dala iz dveh glavnih razlogov:

- da se z zagotovitvijo preglednejšega in učinkovitejšega postopka za začetek obratovanja lokomotiv olajša prosti pretok vlakov znotraj EU,

- da se s prenovitvijo in združitvijo direktiv o železniški interoperabilnosti poenostavi zakonodajno okolje.

Namen enega od teh ukrepov je spremeniti Direktivo 2004/49/ES o varnosti na železnicah. S tem predlogom si je Komisija zastavila tri cilje:

- uvedbo načela vzajemnega priznavanja dovoljenj za začetek obratovanja, ki jih je posamezna država članica že izdala. V skladu s tem načelom za vozni park, za katerega je že bilo izdano dovoljenje za začetek obratovanja v eni državi članici, ne bo treba izdati dodatnega dovoljenja v drugi državi članici, razen v primeru dodatnih nacionalnih zahtev zaradi, na primer, lastnosti lokalnega omrežja;

- razširitev pristojnosti Agencije, da bi lahko pregledala različne veljavne nacionalne postopke in tehnične predpise ter oblikovala in razširila seznam zahtev, ki jih je treba preveriti samo enkrat, bodisi zato, ker gre za mednarodno priznane predpise, bodisi zato, ker se jih lahko obravnava kot enake;

- razjasnitev odnosov med železniškim podjetjem in pravnim subjektom, pristojnim za vzdrževanje. Z začetkom veljavnosti nove konvencije o mednarodnih železniških prevozih (COTIF 1999) so začeli veljati novi predpisi v zvezi s pogodbami o uporabi vozil. Zato se predlaga, da se opredeli pojem imetnika vagonov ter podrobno določi odnos med njim in podjetjem, zlasti na področju vzdrževanja.

PRIPOMBE NA SKUPNO STALIŠČE

Vse tri institucije so si prizadevale skleniti hiter dogovor v prvi obravnavi tega dokumenta. Vendar to ni bilo mogoče zaradi zahtev Evropskega parlamenta, ki se nanašajo predvsem na opredelitev odnosov med železniškimi podjetji in imetniki vozil na področju vzdrževanja.

Soglasno sprejeto skupno stališče Sveta ni v nasprotju z glavnimi cilji in s pristopom, na katerem temelji predlog Komisije.

Poleg tega skupno stališče Sveta že vključuje del sprememb, ki jih je sprejel Evropski parlament, in zagotavlja potrebno skladnost s prenovitvijo direktiv v zvezi z železniško interoperabilnostjo (predlog COM(2006) 783 konč. – 2006/273 (COD)), o kateri je bil dogovor dosežen v prvi obravnavi. Dogovorjeno je bilo zlasti, da se vsebino člena 14 direktive o varnosti na železnicah (kot tudi novega člena 14a) prenese v novo direktivo o interoperabilnosti, da bi vse postopke v zvezi z začetkom obratovanja tirnih vozil združili v en sam akt.

PODROBNE PRIPOMBE KOMISIJE

Spremembe Evropskega parlamenta, ki jih je Komisija sprejela in so v celoti ali deloma vključene v skupno stališče

Spremembe 2, 9, 19, 20, 24, 25, 26 in 27, ki pojasnjujejo, natančno opredeljujejo ali dopolnjujejo predlog Komisije.

Spremembe 1, 10, 11, 12, 13, 15 in 23, vendar jih je treba prilagoditi standardnemu izrazoslovju iz Sklepa Sveta 2006/512/ES o spremembah Sklepa 1999/468/ES o določitvi postopkov za uresničevanje Komisiji podeljenih izvedbenih pooblastil.

Sprememba 8: sklic na nacionalni register vozil je v skladu z Odločbo Komisije z dne 9. novembra 2007 v zvezi z nacionalnim registrom vozil[1]. Vendar je Svet v svojem skupnem stališču to opredelitev spremenil, da bi bila skladna z novim členom o vzdrževanju vozil.

Pri spremembi 18 prvi odstavek zaradi dogovora o prenosu vsebine člena 14 v novo direktivo o železniški interoperabilnosti ni več potreben.

Spremembe Evropskega parlamenta, ki jih je Komisija zavrnila in niso v celoti ali deloma vključene v skupno stališče

Sprememba 3 , ker je povezava med direktivo o interoperabilnosti in Direktivo 89/391/EGS (uvajanje ukrepov za spodbujanje izboljšav varnosti in zdravja delavcev pri delu ter določitev posebnih predpisov, s katerimi bi se za zaposlene zmanjšale nevarnosti, povezane z delovanjem železnice) že obrazložena v uvodni izjavi 14 trenutno veljavne direktive.

Spremembe 4, 5, 6 in 7 , ker ni ustrezno spreminjati opredelitev pojma „nacionalni varnostni predpisi“, kot je navedena v Direktivi 2004/49/ES o varnosti na železnicah, ki so jo države članice pred kratkim prenesle v nacionalno zakonodajo. Ta opredelitev za zainteresirane strani nikoli ni bila sporna. Z vsebinskega vidika se nacionalni varnostni predpisi ne nanašajo na vse bistvene zahteve direktiv o železniški interoperabilnosti. Nekateri se nanašajo na primer na okolje.

V zvezi s spremembo 14 so bili SVC (skupni varnostni cilji) in postopek za njihovo sprejetje dogovorjeni leta 2004. Pri delu je bil že dosežen precejšen napredek, zato ne bi bilo ustrezno spreminjati domnev, medtem ko je postopek še v teku. Poleg tega je analiza stroškov in koristi že predvidena v členu 6(4) izvirne direktive.

Spremembi 16 in 17 , ki se nanašata na visoko raven varnosti in katerih besedilo je bilo v okviru skupnega stališča Sveta oblikovano tako, da je skladnejše s preostalim delom direktive.

Sprememba 22 , ki se nanaša na možnost, da se v primeru negativnega sklepa varnostnega organa v zvezi s podelitvijo varnostnih spričeval ali varnostnih dovoljenj zahteva tehnično mnenje Agencije, ker presega cilje predloga Komisije.

Spremembe Evropskega parlamenta, ki so za Komisijo sprejemljive, vendar niso v celoti ali deloma vključene v skupno stališče

Sprememba 21 , ki jo je Komisija načeloma sprejela. Vendar besedilo skupnega stališča temelji na pojmu „subjekta, pristojnega za vzdrževanje“, ki je zdaj del novega ureditvenega okvira Skupnosti (opredeljen je v TSI „železniški vozni park – tovorni vagoni“[2] in v zgoraj navedeni odločbi v zvezi z nacionalnim registrom vozil). Poleg tega se obvezen ali prostovoljni značaj sistema za izdajanje dovoljenj imetnikom ne sme določiti v direktivi, temveč šele po oceni učinka, ki jo mora izvesti Agencija.

SKLEP

Komisija meni, da skupno stališče, soglasno sprejeto 3. marca 2008, ne nasprotuje glavnim ciljem in s tem povezanemu pristopu njenega predloga ter ga zato lahko podpre.

[1] UL L 305, 23.11.2007, str. 30.

[2] UL L 344, 8.12.2006, str. 1.